Návrh nariadenie rady, ktorým sa mení a dopĺňa nariadenie rady (ES) č. 423/2007 o reštriktívnych opatreniach voči Iránu /* KOM/2009/0285 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 17.6.2009 KOM(2009) 285 v konečnom znení Návrh NARIADENIE RADY, ktorým sa mení a dopĺňa nariadenie Rady (ES) č. 423/2007 o reštriktívnych opatreniach voči Iránu DÔVODOVÁ SPRÁVA 1. V súlade s rezolúciami Bezpečnostnej rady Organizácie Spojených národov č. 1737 (2006), 1747 (2007) a 1803 (2008) sa v spoločnej pozícii 2007/140/SZBP a v nariadení Rady (ES) č. 423/2007 v znení zmien a doplnení stanovujú určité reštriktívne opatrenia voči Iránu. 2. Nariadením Rady (ES) č. 1110/2008 z 10. novembra 2008 boli zmenené a doplnené nariadenie (ES) č. 423/2007 a prijaté nové reštriktívne opatrenia voči Iránu, najmä povinnosť oznamovať vopred náklad dvoch spoločností zúčastňujúcich sa na šírení jadrových zbraní – Iran Air Cargo (IAC) a Islamic Republic of Iran Shipping Lines (IRISL). 3. Vykonávacie predpisy tohto opatrenia boli stanovené so zreteľom na určité ustanovenia, ktorými sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva, najmä na ustanovenia o elektronických predbežných colných vyhláseniach o vstupe a o výstupe, ktoré sa majú uplatňovať od 1. júla 2009[1]. V dôsledku komplexnosti postupov zavádzania uvedených vyhlásení sa však nariadením Komisie (ES) č. 273/2009 z 2. apríla 2009 zaviedlo prechodné obdobie do 31. decembra 2010, počas ktorého prepravcovia nemusia predkladať predbežné elektronické vyhlásenia o vstupe a o výstupe. 4. Cieľom tohto návrhu je zosúladiť ustanovenia nariadenia Rady (ES) č. 423/2007 týkajúce sa prechodného obdobia vykonávacích predpisov vzťahujúcich sa na povinnosť oznamovať vopred náklad určitých spoločností s predkladaním príslušných colných vyhlásení. 5. Návrh NARIADENIE RADY, ktorým sa mení a dopĺňa nariadenie Rady (ES) č. 423/2007 o reštriktívnych opatreniach voči Iránu RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej články 60 a 301, so zreteľom na spoločnú pozíciu Rady 2008/625/SZBP, ktorou sa mení a dopĺňa spoločná pozícia 2007/140/SZBP o reštriktívnych opatreniach voči Iránu[2], so zreteľom na návrh Komisie, keďže: (1) Nariadením Rady (ES) č. 1110/2008 z 10. novembra 2008, ktorým sa mení a dopĺňa nariadenie Rady (ES) č. 423/2007 o reštriktívnych opatreniach voči Iránu[3], boli prijaté určité doplnkové reštriktívne opatrenia v súlade so spoločnou pozíciou 2007/652/SZBP, najmä povinnosť ohlasovať vopred určité náklady, ktorých cieľovým miestom a miestom odkiaľ pochádzajú je Irán. (2) Z technických dôvodov bolo ustanovené, že od vykonávacích predpisov týkajúcich sa tejto povinnosti oznamovať vopred sa možno v priebehu prechodného obdobia odchýliť. V dôsledku komplexnosti vykonávacích predpisov uvedeného opatrenia, došlo pri jeho uplatňovaní k neočakávaným oneskoreniam a prechodné obdobie treba predĺžiť do 31. decembra 2010. (3) Nariadenie (ES) č. 423/2007 by sa preto malo zodpovedajúcim spôsobom zmeniť a doplniť, PRIJALA TOTO NARIADENIE: Článok 1 Štvrtý a piaty odsek článku 4a nariadenia (ES) č. 423/2007 sa nahrádzajú takto: „Predbežné colné vyhlásenia o vstupe a výstupe a doplnkové požadované prvky uvedené vyššie možno do 31. decembra 2010 predkladať v písomnej forme za použitia obchodných informácií alebo informácií o prístave alebo preprave, pokiaľ obsahujú potrebné podrobné údaje. Požadované doplnkové prvky uvedené vyššie sa od 1. januára 2011 predkladajú v písomnej forme alebo prostredníctvom predbežného colného vyhlásenia buď o vstupe, alebo o výstupe. Toto nariadenie nadobúda účinnosť 1. júla 2009. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli […] Za Radu predseda [1] Ustanovenia boli prijaté v nariadení Komisie (ES) č. 1875/2006 z 18. decembra 2006, ktorým sa mení a dopĺňa nariadenie Komisie (EHS) č. 2454/93, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (Ú. v. EÚ L 360, 19.12.2006, s. 64). [2] Ú. v. EÚ L 213, 8.8.2008, s. 58. [3] Ú. v. EÚ L 103, 20.4.2007, s. 1. Nariadenie naposledy zmenené a doplnené nariadením Rady (ES) č. 1110/2008 (Ú. v. EÚ L 300, 11.11.2008, s. 1).